**Ești strigătul din mine**

*Nicolae Nistor*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

EȘTI STRIGĂTUL DIN MINE

autor Nicolae Nistor

Ochii nu sunt suficienți să te atingă,

nici mâinile nu văd întunericul.

Cum să privesc prin pahare false

deformata noapte din tine?

O știre televizată despre un destin

alergat de spaime

care traversează strada pe zebră,

un fel de spațiu închis într-o colivie urbană,

lumi desenate pe asfalt cu mâinile negre,

albul care enervează haosul mental

și tu, tu care mergi oarbă pe străzi

cerând o țigară și un coniac vechi.

Privesc un spectacol cu tine din altă lume

pe acest caldarâm fără nume…

Pileala are ochii stinși prea departe

să te pot opri din alergarea ta fără noapte,

geamurile rulează un film cu tine

numai eu te văd ca un strigăt din mine.